P6_TA(2006)0344

Stabilizacijsko-pridružitveni sporazum ES-Albanija

Resolucija Evropskega parlamenta o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami ter Republiko Albanijo

Evropski parlament,

- ob upoštevanju Stabilizacijsko-pridružitvenega sporazuma med Evropskima skupnostma in njunimi državami članicami ter Republiko Albanijo (KOM(2006)0138),

- ob upoštevanju poročila o napredku Albanije v stabilizacijsko-pridružitvenem procesu, objavljenega 9. novembra 2005 (SEK(2005)1421),

- ob upoštevanju strateškega dokumenta Komisije o širitvi z dne 9. novembra 2005 (KOM(2005)0561) in resolucije Evropskega parlamenta z dne 16. marca 2006 o strateškem dokumentu Komisije o širitvi iz leta 2005 [1],

- ob upoštevanju svojega stališča z dne 6. septembra 2006 v zvezi s tem [2],

- ob upoštevanju člena 103(2) svojega Poslovnika,

A. ker Albanija izpolnjuje pogoje za sklenitev stabilizacijsko-pridružitvenega sporazuma z Evropskima skupnostma in njunimi državami članicami,

B. ker bo Stabilizacijsko-pridružitveni sporazum nadomestil Sporazum o trgovinskem in gospodarskem sodelovanju iz leta 1992,

C. ker so odnosi med Evropsko unijo in Albanijo s sklenitvijo Stabilizacijsko-pridružitvenega sporazuma dobili nove pogodbene temelje, s čimer se Albaniji odpirajo nove možnosti za spodbujanje pravne države, utrjevanje demokratičnih institucij in prispevanje k stabilnosti države, kar je izrednega pomena za celotno regijo ter za tesnejše sodelovanje z Evropsko unijo,

D. ker je Evropski svet na zasedanju v Solunu 19. in 20. junija 2003 ponovno izrazil odločenost, da v celoti in učinkovito podpira evropsko perspektivo za države zahodnega Balkana, ki bodo postale sestavni del EU, ko bodo dosegle določena merila;

E. ker se Albanija še vedno srečuje z velikimi izzivi, kar zadeva korupcijo in organizirani kriminal, polno izvajanje sprejete zakonodaje, večjo učinkovitost javne uprave ter boj proti trgovini z ljudmi in drogami,

F. ker so se po zadnjih parlamentarnih volitvah v Albaniji pojavile kritike, da volitve niso potekale v skladu z določili OVSE/ODIHR in drugimi mednarodnimi standardi za demokratične volitve,

1. pozdravlja Stabilizacijsko-pridružitveni sporazum, ki odpira možnosti za tesne in daljnosežne pogodbene odnose med EU in Albanijo, koristne za doseganje politične, gospodarske in institucionalne stabilnosti v državi in v celotni regiji, pa tudi za spodbudo Albaniji na njeni poti v pluralistično demokracijo, pravno državo in tržno gospodarstvo;

2. meni, da morata napredek pri doseganju s sporazumom opredeljenih meril spremljati svet za stabilizacijsko- pridružitveni sporazum in pristojni skupni parlamentarni odbor, pri tem pa uporabiti konkretna merila uspešnosti;

3. opozarja na dolgoročne koristi sporazuma za albansko ljudstvo in EU; ugotavlja, da so temeljne prednosti sporazuma doseganje cilja vzpostavitve resničnega območja proste trgovine, vzpostavitev jasne pravne obveznosti pri sodelovanju na področjih skupnega interesa in spodbujanje stabilnejšega pravnega okolja za investitorje;

4. poziva EU in Albanijo, da sporazum izrabita v obojestransko korist; hkrati Albaniji svetuje, da izkoristi priložnost in si poišče nišo na evropskem trgu in v izbranih sektorjih razvija konkurenco;

5. priporoča, da se Albanija bolj osredotoči na razvoj gospodarskega potenciala, ne nazadnje z izboljšanjem in morebiti z razširitvijo obstoječe prometne infrastrukture ter razvojem okoljskega in socialnega trajnostnega turizma; obžaluje nedavno znižanje sredstev za zunanjo pomoč, predvideno s finančnim okvirjem; poziva Komisijo, da zagotovi zadostna sredstva za izboljšanje infrastrukture v tej državi, zlasti za razvoj javnega prevoza;

6. ponovno izraža polno podporo Albaniji glede njene evropske perspektive in prihodnje priključitve evropski družini, kot je to izraženo v zaključkih solunskega Evropskega sveta z dne 19. in 20. junija 2003; meni pa, da je albanska zavezanost evropskim vrednotam in standardom pomembna predvsem za korist države, zato tudi mora biti cilj sama po sebi;

7. je seznanjen z reformami, ki jih je uvedla Albanija, da bi postala država, ki temelji na načelih demokracije, pravne države, svobodnega tržnega gospodarstva, varstva človekovih pravic in dobrega upravljanja; vendar poudarja, da mora Albanija v skladu z določbami iz evropskega partnerstva razširiti te reforme in doseči vidnejše rezultate ter trajno uspešno izvajati Stabilizacijsko-pridružitveni sporazum, da bi dosegla naslednjo stopnjo evropske integracije; izraža precejšnjo zaskrbljenost nad pomanjkljivim napredkom pri polnem izvajanju sprejetih zakonov; meni, da je treba bistveno okrepiti upravno usposobljenost, reformirati sodstvo in utrditi njegovo neodvisnost, zaščititi pravice žensk, se boriti proti organiziranemu kriminalu in spodbujati svobodo medijev, sami mediji pa bi si morali prizadevati za preglednost;

8. ugotavlja, da si je vlada zadala nalogo, da dokončno razbije mreže organiziranega kriminala, in je med drugim prepovedala uporabo hitrih čolnov, da bi tako prispevala k boju proti trgovini z ljudmi in tihotapljenju drog, vendar poudarja, da mora Albanija doseči nov in bistven napredek v boju proti vsem oblikam organiziranega kriminala, zlasti v boju proti trgovini z ženskami in otroki z namenom spolnega izkoriščanja, okoriščanja z njihovim delom ali prosjačenja, saj je to glavni pogoj za poglobljeno sodelovanje z EU; poziva Komisijo, da še okrepi podporo albanskim oblastem na tem področju;

9. ugotavlja, da si vlada prizadeva za odpravo organiziranega kriminala in korupcije; opaža, da je korupcija ena glavnih ovir za gospodarski in družbeni razvoj Albanije, zato pričakuje, da bo vlada nadaljevala kampanjo za doseganje otipljivih rezultatov; meni, da korupcija nima političnega predznaka, zato se ji je treba zoperstaviti ne glede na politično pripadnost;

10. spodbuja albanske vladne organe, naj dajo civilni družbi več možnosti za sodelovanje pri oblikovanju politike in spremljanju njenega izvajanja in učinkovitosti na vseh ravneh vladanja ter s tem doprinesejo h kakovosti in verodostojnosti reform, večji preglednosti in odgovornosti;

11. je seznanjen s spoštovanja vrednimi prizadevanji ministra za šolstvo za reformo na področju izobraževanja, vendar poziva vlado, naj otrokom po vsej državi zagotovi enake možnosti za izobraževanje;

12. poudarja, da je v Albaniji še vedno veliko kršitev človekovih pravic, ki jih je treba odpraviti; poziva albansko vlado, naj izvede potrebne reforme, da bo zapornikom omogočen dostop do pravnega varstva ter da bo odpravljeno mučenje in kruto, nečloveško ali ponižujoče ravnanje; poziva vlado, naj izvede ustrezne zakonodajne reforme, potrebne za popolno izvajanje zakona o družini iz leta 2003, zlasti glede obravnavanja nasilja v družini kot kaznivega dejanja;

13. ponovno poziva Komisijo, naj pomaga Albaniji izkoreniniti običaj krvnega maščevanja, ki spodkopava pravno državo in je v samem bistvu nezdružljiv z evropskimi vrednotami;

14. ugotavlja, da je bilo z uporabo veljavnega volilnega sistema na zadnjih parlamentarnih volitvah leta 2005 izkrivljeno načelo sorazmernosti, znano tudi kot "pojav Dushk", ter albansko vlado in parlament poziva k nadaljnji reformi sistema v skladu s priporočili OVSE/ODIHR še pred naslednjimi lokalnimi volitvami, zlasti kar zadeva točne volilne sezname in sezname volilnih upravičencev;

15. poziva Albanijo, naj si še bolj prizadeva za zaščito pravic manjšin v državi, vključno s pravicami grške manjšine, in naj dopolni in izvaja zakonodajo na tem področju, tako da bo z njo podprla izvajanje ustreznih mednarodnih konvencij, ki jih je ratificirala; opaža, da so potrebna nadaljnja prizadevanja zlasti za pogostejšo uporabo manjšinskih jezikov pri komuniciranju državljanov z organi oblasti in označevanju tradicionalnih lokalnih imen, izboljšanje dostopa pripadnikov manjšin do medijev in za večje možnosti za šolanje v jeziku manjšin; ugotavlja, da primanjkuje natančnih statističnih podatkov o narodnostnih manjšinah;

16. izraža zaskrbljenost nad nedavnimi grožnjami opozicije, da bo bojkotirala naslednje lokalne volitve; zaradi tega poziva vse stranke, da ravnajo odgovorno in se resnično potrudijo za dosego sporazuma o občutljivih vprašanjih, kot so zakon o medijih in volilni seznami;

17. pozdravlja pozitivno in konstruktivno vlogo Albanije v večstranskih regionalnih pobudah; vseeno poudarja potrebo po nadaljnjem regionalnem sodelovanju in dobrih sosedskih odnosih na ključnih področjih za jugovzhodno Evropo, kot so čezmejno sodelovanje in prosti pretok oseb, boj proti organiziranemu kriminalu in nezakoniti trgovini, vzpostavljanje območja proste trgovine, ki bo sposobno pritegniti tuje naložbe, skupno upravljanje z okoljskimi viri in razvoj integriranih čezmejnih omrežij;

18. meni, da bi morala Albanija zaradi podpovprečne gospodarske razvitosti posebno pozornost nameniti gospodarskemu sodelovanju v regiji, zlasti z neposrednimi sosedi; meni, da so neodvisnost Črne gore, pogajanja o prihodnjem statusu Kosova in bližnji začetek pogajanj o članstvu Nekdanje jugoslovanske republike Makedonije v EU dogodki, ki bi morali ponuditi dodatne priložnosti za gospodarsko sodelovanje in razvoj Albanije in celotne regije;

19. meni, da ima Albanija pri stabilizaciji razmer v jugovzhodni Evropi še posebej pomembno vlogo, zlasti v zvezi z dokončnim statusom Kosova; poziva albansko vlado in njen vrh, naj ohranita konstruktiven pristop v zvezi s tem;

20. poudarja pomen misij Unije za pomoč pri vzpostavljanju ustreznih upravnih zmogljivosti in pozdravlja rezultate misije Evropske unije za pomoč albanski policiji PAMECA, misije za carinsko pomoč EU-CAFAO Albanija in sodne misije EURALIUS; zaradi razsežnosti in kompleksnosti boja proti organiziranemu kriminalu na zahodnem Balkanu poziva Komisijo, da bistveno poveča in okrepi pomoč EU na področju policijskih zadev (PAMECA) in pravne države (EURALIUS); zato EU in Albanijo poziva, naj prek programov tesnega sodelovanja in izmenjav izkoristita obsežno znanje in izkušnje novih držav članic glede družbenih in gospodarskih reform v evropskem integracijskem procesu, zlasti kar zadeva sprejem in izvajanje zakonodaje o vračanju zemlje in druge lastnine (tudi verskim skupnostim) in krepitev obmejnih in carinskih organov;

21. pozdravlja sklenitev sporazuma z Albanijo o ponovnem sprejemu novembra 2005 in se v okviru poenostavitve vizumskih postopkov za vse države zahodnega Balkana zavzema za sprejetje sporazuma o vizumskih olajšavah med EU in Albanijo kot prvega koraka za olajšanje čezmejnih izmenjav za poslovneže, socialne partnerje, akademike in študente; vseeno poudarja, da mora biti končni cilj ta, da bo vsem državljanom laže potovati;

22. naroči svojemu predsedniku, naj to resolucijo posreduje Svetu, Komisiji ter vladi in parlamentu Republike Albanije.

[1] Sprejeta besedila, P6_TA(2006)0096.

[2] Sprejeta besedila, P6_TA(2006)0339.

--------------------------------------------------